ตลาดแจง‘ภัทรียา’ สานต่องานพัฒนา
&nbsp;
19 ส.ค. 2554

โพสต์ทูเดย์ — เผยตำแหน่งที่ปรึกษาตลาดหลักทรัพย์ฯ ของ “ภัทรียา เบญจพลชัย” ช่วยงานพัฒนาตลาด ไม่ใช่ธุรกิจหลัก และไม่มีอำนาจสั่งการ 
กรรมการตลาดหลักทรัพย์แห่งประเทศไทย เปิดเผยว่า การแต่งตั้งนางภัทรียา เบญจพลชัย กรรมการผู้จัดการตลาดหลักทรัพย์ฯ ภายหลังหมดวาระแล้วเป็นที่ปรึกษาตลาดหลักทรัพย์ฯ ไม่ถือเป็นเรื่องแปลกที่ยอมรับกันไม่ได้ เพราะก่อนหน้านี้ตลาดหลักทรัพย์ฯ มีที่ปรึกษาต่างๆ เพื่อให้การดำเนินงานเดินหน้าต่อไปได้ไม่สะดุด
แม้ว่าก่อนหน้านี้นายกิตติรัตน์ ณ ระนอง อดีตผู้จัดการตลาดหลักทรัพย์ฯ หมดวาระและออกจากตำแหน่งแล้ว ก็ไม่รับตำแหน่งใดๆ ในตลาดหลักทรัพย์ฯ อีก 
“ตามหลักแล้วตำแหน่งที่ปรึกษาของนางภัทรียาไม่ใช่เรื่องแปลก เพราะเวลาเปลี่ยนผู้บริหาร ทีมงานไม่แข็ง ก็จะให้คนเก่าเป็นที่ปรึกษาเพื่อให้งานต่อเนื่องตั้งไข่ได้ ต้องดูที่องค์กรด้วยว่าแข็งแรงหรือไม่” แหล่งข่าวเปิดเผย
สำหรับตลาดหลักทรัพย์ฯ ซึ่งก่อตั้งมา 35 ปี ถือว่ามีความแข็งแรงระดับหนึ่ง แต่ที่ต้องตั้งนางภัทรียาเป็นที่ปรึกษารับผิดชอบงานพัฒนา ฝึกอบรม ให้ความรู้ลงทุน เนื่องจากฝ่ายนี้มีผู้บริหารหลายคนที่เกษียณออกไป เกรงว่างานจะไม่ต่อเนื่อง 
ขณะที่นายจรัมพร โชติกเสถียร ผู้จัดการตลาดหลักทรัพย์ฯ คนใหม่ที่จะเริ่มงานวันที่ 1 มิ.ย.นี้ จะดูงานซื้อขายที่เป็นงานหลักของตลาดหลักทรัพย์ฯ
ทั้งนี้ ตำแหน่งผู้จัดการตลาดหลักทรัพย์ฯ ของนายจรัมพรไม่จำเป็นต้องมีที่ปรึกษา เพราะนายจรัมพรตั้งไข่ได้เลย เพราะเคยเป็นโบรกเกอร์เก่า อยู่ในวงการตลาดทุนมาแล้ว สามารถดำเนินงานได้เลย
“ตำแหน่งที่ปรึกษาตลาดหลัก ทรัพย์ฯ พอรับได้ เพราะหลักการใหญ่ 4 ประการ คือ งานที่ดูไม่ใช่ธุรกิจหลักของตลาด ไม่มีอำนาจจัดการ ช่วยดูแลประคับประคองให้ผู้บริหารทำงานต่อไปได้ด้วยดี รองรับการพัฒนาตลาด และให้งานพัฒนาตลาดมีความต่อเนื่อง คุณจรัมพรจะได้เน้นธุรกิจหลัก” แหล่งข่าวเปิดเผย